**АЙМГИЙН ИТХ-ЫН ТЭРГҮҮЛЭГЧИД, АЖЛЫН АЛБАНААС**

**2018 ОНЫ 01-Р САРД ХИЙЖ ГҮЙЦЭТГЭСЭН**

**АЖЛЫН МЭДЭЭЛЭЛ**

2018.01.30. Зуунмод.

Аймгийн ИТХ-ын Ажлын албанаас 2018 оны 01 дүгээр сард зохион байгуулалтын дараах асуудлуудыг шийдвэрлэлээ.

Аймгийн ИТХ-ын Тэргүүлэгчдийн I хуралдааныг 2018 оны 01 дүгээр сарын 12-ны өдөр аймгийн ЗДТГ-ын хуралдааны “Соёмбо” танхимд хуралдаж 8 асуудал хэлэлцэж 8 тогтоол гаргав.

**Үүнд:**

1. Аймгийн иргэдийн Төлөөлөгчдийн Хурал, Тэргүүлэгчдийн 2018 онд хэлэлцэх асуудлын болон үйл ажиллагааны төлөвлөгөөг баталлаа.

2. Аймгийн иргэдийн Төлөөлөгчдийн Хурлын ээлжит Наймдугаар хуралдааны товыг 2018 оны 2-р сарын 06-ны өдөр хуралдуулахаар тогтож, хуралдаанаар 5 асуудал хэлэлцэхээр батлав.

3. Аймгийн Газрын нэгдмэл сангийн тайланд дүгнэлт өгөх тухай асуудлыг хэлэлцээд аймгийн газрын нэгдмэл санг 7404237 га үүнээс хөдөө аж ахуйн газар 5567449.1218 га, Хот, тосгон, бусад суурины газар 86726.0201 га, Зам шугам сүлжээний газар 45353.998 га, Ойн сангийн газар 573123.23 га, Усан сан бүхий газар 14285 га, Улсын тусгай хэрэгцээний газар 1117299,63 га-гаар тус тус батламжлав.

4. Аймгийн гадаад харилцаа, хамтын ажиллагааны 2017 оны тайлан, 2018 оны төлөвлөгөө батлах тухай асуудлыг хэлэлцээд аймгийн гадаад харилцаа, хамтын ажиллагааны 2017 оны төлөвлөгөө 74.2 хувьтай хэрэгжсэн тул “Хэрэгжих шатанд” гэж дүгнэлээ.

5. Ажилтай орлоготой иргэн урианы жилийн арга хэмжээний төлөвлөгөөний хэрэгжилтийг дүгнэх тухай асуудлыг хэлэлцээд “Ажилтай, орлоготой иргэн” урианы жилд аймгийн хэмжээнд шинээр байнгын ажлын байр 1381-ыг, түр ажлын байр 13307-г бий болгон 14688 иргэнийг ажил, орлоготой болгосноор хөдөлмөр эрхлэлтийн түвшинг 2 хувиар нэмэгдүүлсэн байна мөн үйлдвэрлэл, үйлчилгээг хөгжүүлэх зорилгоор аймаг хөгжүүлэх сангаас 14 төсөлд 630,0 сая, сум хөгжүүлэх сангаас 425 төсөлд 2340,0 сая, Жижиг, дунд үйлдвэрлэл хөгжүүлэх сангаас 2 төсөлд 40,0 сая, Хөдөлмөр эрхлэлтийг дэмжих сангаас 237 төсөлд 1151.0 сая, бусад эх үүсвэрээс 216 төсөлд 5275.3 сая, нийт 894 төсөлд 9436,3 сая төгрөгийн зээл олгож, санхүүгийн дэмжлэг үзүүлж ажилласан ба улсын болон орон нутгийн төсөв, Төрийн бус байгууллага, хувийн хэвшлийн санхүүжилтээр 14,4 тэрбум төгрөгийн өртөг бүхий 25 обьект шинээр барьж байгуулсан байна. Урианы жилд үйлдвэрлэл үйлчилгээг өргөжүүлэх талаар олон чухал арга хэмжээ авч хэрэгжүүлсний дүнд 2016 оныхоос үйлдвэрлэсэн бүтээгдэхүүний хэмжээ 2.6 дахин өсөж 109,1 тэрбум төгрөг, үүнээс боловсруулах аж үйлдвэрийн бүтээгдэхүүн 69,2 %-аар өсөж 7.6 тэрбум, ахуйн үйлчилгээний байгууллагуудын орлого 2.2 дахин өсөж 6.3 тэрбум төгрөгт хүрсэн байна. Үйлдвэрлэл үйлчилгээ ийнхүү өссөний дүнд иргэдийн хувийн хадгаламжинд байгаа хугацаатай ба хугацаагүй мөнгөн хадгаламж 84,2 тэрбум болж өссөн бөгөөд урианы жилийн хүрээнд зохион байгуулсан ажлын төлөвлөгөө 94.5 хувийн биелэлттэй байх тул “Бүрэн хэрэгжсэн” гэж дүгнэн “Ажилтай орлоготой иргэн” урианы жилд хийгдсэн ажлуудын ололт, амжилтыг улам бататган, үргэлжлүүлж цаашид хийх шаардлагатай асуудлуудыг аймгийн иргэдийн Төлөөлөагчдийн Хурлын зургаадугаар хуралдаанаас зарласан “Үйлдвэрлэл, үйлчилгээг дэмжих” 2018 оны урианы жилийн ажлын төлөвлөгөөнд тусган хэрэгжүүлж, удирдлага зохион байгуулалтаар хангаж, үр дүнд хүргэж ажиллахыг аймгийн Засаг даргад даалгав.

6. Хөдөлмөрч манлай ахмад шалгаруулах журмыг шинэчлэн батлах тухай асуудлыг хэлэлцээд тус журмыг шинэчлэн батлаж тогтоолоор батлагдсан журмын дагуу Хөдөлмөрч манлай ахмадуудыг шалгаруулах ажлыг зохион байгуулан, хяналт тавьж холбогдох материалыг хугацаанд нь бүрдүүлж аймгийн Засаг даргын тамгын газарт өргөн мэдүүлж байхыг аймгийн Ахмадын хороод зөвлөв.

7. Төрийн дээд одон медалиар шагнуулах тухай асуудлыг хэлэлцээд “Төрийн дээд одон медаль”-д уламжлах тухай тогтоолыг батлав.

8. Аймгийн Засаг даргын өргөн мэдүүлсэн “Нүүрснээс нийлэг байгалийн хий үйлдвэрлэх төсөл, уг төслийн тухай Уул уурхай, хүнд үйлдвэрийн яамны саналыг хэлэлцээд “Төсөл дэмжих тухай” тогтоолыг батлав.

2018 оны 01 дүгээр сарын 26- ны өдөр сумын ИТХ-ын дарга, нарийн бичгийн дарга нарт сургалт семинар зохион байгуулж Архивийн Ерөнхий газраас “Албан хэрэг хөтлөлтийн стандарт, хадгаламжийн нэгж үүсгэх үйл ажиллагаа, хэвлэмэл хуудас хийлгэх, хэрэглэх, хадгалах журмыг хэрэгжүүлж ажиллах нь”, Тогтоол шийдвэрийн эрх зүйн үндэслэлийг сайжруулах тухай, Захиргааны ерөнхий хууль, Зөрчлийн тухай хуулийг хэрэгжүүлэх зарим асуудлын талаар аймгийн ЗДТГ-ын Хууль эрх зүйн хэлтсийн даргийн үүргийг гүйцэтгэгч Б.Оюунцэцэг, Монгол Улсын Засгийн газрын 2017 оны 89 дүгээр тоот тогтоолыг хэрэгжүүлж ажиллахад анхаарах зарим асуудлын талаар Аймгийн ЗДТГ-ын Хяналт шинжилгээ үнэлгээ, дотоод аудитын хэлтсийн дарга Ч.Жавзанпагма, сумын ИТХ-аар төсөв, хөрөнгө оруулалтын жагсаалт арга хэмжээ батлахад анхаарах зарим асуудлын талаар  Аймгийн ЗДТГ-ын Санхүү, төрийн сангийн хэлтсийн дарга Ю.Бямбацогт, шилэн дансны тухай Монгол Улсын хуулийн хэрэгжилтийн талаар Санхүүгийн хяналт, дотоод аудитын алба, дотоод удирдлагын системийн ашиглалтын талаар Аймгийн ЗДТГ-ын Төрийн захиргаа, удирдлагын хэлтсийн мэргэжилтэн Н.Эрдэнэболд, “Хэрэглэгчийн эрхийг хамгаалах үндэсний хөтөлбөр”-ийн хэрэгжилт, цаашид орон нутагт анхаарах асуудал Аймгийн Хэрэглэгчийн эрх ашгийг хамгаалах нийгэмлэгээс тус тус мэдээлэл хийж семинар өгч ажиллаа.

Тус сургалтаар Аймгийн иргэдийн Төлөөлөгчдийн Хурлын 2017 оны үйл ажиллагаа, 2018 оны аймаг, сумын ИТХ-ын хэрэгжүүлж ажиллах үйл ажиллагааны чиглэлийн тухай аймгийн ИТХ-ын дарга Ц.Энхбат, нарийн бичгийн дарга Э.Доржсүрэн нар мэдээлэл хийж цаашид анхаарах ажлын талаар ажлын чиглэл өгч ажиллалаа.

Аймгийн ИТХ-ын Ажлын албанаас Газрын тухай хуулийг хэрэгжүүлэхэд гарч буй зөрчил дутагдал цаашид анхаарах асуудал, Мэдүүлгийг бүртгэж, хянах, хадгалах, эрх бүхий албан тушаалтны үйл ажиллагаа, мэдүүлгийн тайлан, мэдээ гаргах ХАСХОМ, ХАСУМ-ийг мэдүүлэх тухай эрх зүйн зохицуулалт, анхаарах асуудал, Мэдүүлгийн цахим системийн өөрчлөлт, шинэчлэл Төрийн байгууллагын нээлттэй, ил тод байдлыг хангах нь болон сумдын Хурлуудын дотоод ажлыг сайжруулах тухай, Khural.mn цахим хуудасны системийн хөгжил, мэдээ мэдээллийн баяжилт, интрактив чиг хандлагын талаар сургалт хийв.

Тус сургалтаар Аймгийн иргэдийн Төлөөлөгчдийн Хурлын 2017 оны үйл ажиллагаа, 2018 оны аймаг, сумын ИТХ-ын хэрэгжүүлж ажиллах үйл ажиллагааны чиглэлийн тухай аймгийн ИТХ-ын дарга Ц.Энхбат, нарийн бичгийн дарга Э.Доржсүрэн нар мэдээлэл хийж цаашид анхаарах ажлын талаар ажлын чиглэл өгч ажиллалаа.

Аймгийн ИТХ-ын Тэргүүлэгчдийн хуралдаанаас батлагдсан аймгийн ИТХ, Тэргүүлэгчдийн 2018 оны хэлэлцэх асуудлын төлөвлөгөө, үйл ажиллагааны төлөвлөгөөг тогтоолын хамт нэг хувийг аймгийн Засаг даргад, төлөвлөгөөнүүдийг бүрэн эхээр нь олшруулан гарын авлага бэлтгэн Хурлын Тэргүүлэгчид Ажлын албаны ажилтнуудад, сумдын ИТХ-дад цахим хаягаар тус тус хүргүүлэн ажиллаа.

Ажлын албанаас Тэргүүлэгчдийн 1-р хуралдаанаас эцэслэн батлагдсан 8 тогтоолыг албажуулан зохиогчдод хүргэсэн байна.

Аймгийн ИТХ-ын Тэргүүлэгчдийн хуралдааны шийдвэрүүд, тухайн сард хийж гүйцэтгэсэн ажлын мэдээлэлийг khural.mn сайт болон иргэний танхим, мэдээлэлийн самбаруудад байршуулан иргэдэд мэдээлж ажиллав.

Энэ сард Төрийн төв болон орон нутгийн байгууллагуудаас 37 бичиг хүлээн авч 42 бичиг гаргав. Үүнээс хариу өгч шийдвэрлэх 8 бичиг бүртгэгдснээс 5 бичигт хариу өгч шийдвэрлэн, аймгийн ЗДТГ-ын ХЭЗХ-т 1 бичгийг шилжүүлж, хугацаагүй болоогүй 2 бичиг байна.

Мөн аймгийн ИТХ-ын даргын нэр дээр иргэдээс 2 өргөдөл ирснийг бүртгэн авч шийдвэрлэх шатандаа байна.

- 2018 оны 1 сарын 15-ны өдөр Авлигатай тэмцэх газраас ирүүлсэн Мэдүүлгийн бүрдүүлэлтийн тухай албан бичгийн дагуу нэрсийн жагсаалтыг үйлдэн тус газрын Хяналт шинжилгээ дүн шинжилгээний албанд цахим хаягаар хүргүүлээ.

2018 оны 1 дүгээр сард Баян, Өндөрширээт, Баяндэлгэр сумдууд сарын ажлын тайлан мэдээгээ ирүүлсэн байна.

Өндөрширээт сумын иргэдийн төлөөлөгчдийн хурлын тэргүүлэгчдийн нэгдүгээр хуралд хуралдсан байна. тус сумын ИТХ-аас Багийн иргэдийн нийтийн хурлын дарга, Багийн засаг дарга нартай нэгдсэн хурал хийж 2017 онд хийсэн ажил цаашид хийх ажлын талаар зөвлөмж өгч ажилласнаас гадна хөрөнгө орлогын мэдүүлэг гаргах 18 мэдүүлэг гаргагч нарын хөрөнгө орлогын мэдүүлгийг хугацаанд мэдүүлж ажилласан байна. Дээд шатны байгууллагуудад нийт 10 албан бичиг хүргүүлснээс гадна нөхөн сонгуулийн судалгааг хугацаанд нь гаргаж хүргүүлэв.

Үндсэн хууль батлагдсан өдрийг угтан ГХУСАЗЗөвлөлтэй хамтран төрийн албан хаагчдын дунд Цасны баярын арга хэмжээ болон 78 төрийн албан хаагчдын дунд АХА тэмцээн зохион байгуулж ажилласан байна.

Баян сумын ИТХ-ын Тэргүүлэгчдийн хуралдаан хуралдсан байна.

Сумын ИТХ-ын 2018 оны үйл ажиллагаа, хэлэлцэх асуудлын төлөвлөгөөний төслүүдэд сумын ЗДТГ болон холбогдох байгууллагуудын саналыг тусгахаар санал авах үйл ажиллагааг зохион байгуулсан байна. Мөн тус сумын Нийгмийн халамжийн амьжиргааг дэмжих зөвлөлийн хуралдааныг 2 удаа хуралдуулж зохих шийдвэрүүдийг гаргасан байна. ГХУСАЗЗ болон салбар дэд зөвлөлийн хуралдааныг хуралдуулж 2018 оны төлөвлөгөө ажил үүргийн хуваарийг хэлэлцэж шинэчлэн баталсан байна.

Тус сумаас багийн ИНХ-ын дарга, Засаг дарга болон ИТХ-ын хороодын дарга нарт 2018 онд хийж хэрэгжүүлэх ажлын талаар мэргэжил арга зүйн зөвлөгөөг өгч ажилласан байна.

Баяндэлгэр сумын иргэдийн Төлөөлөгчдийн Хурлын Тэргүүлэгчдийн хуралдаан хуралдсан байна. Тус хуралдаанаар дараах асуудлыг хэлэлцэв.

Сумын ИТХ-ын Хороодын төлөвлөгөөг хэлэлцэж 2018 оныг “Хурлын шийдвэрт иргэдийн оролцоог нэмэгдүүлье” уриатай ажиллах болсонтой холбогдуулж Сумын ИТХ-ын тэргүүлэгчид, хороодын дарга болон БИНХ-ын дарга, тэргүүлэгчидэд Монгол Улсын хууль тогтоомжоор олгогдсон бүрэн эрх, чиг үүргээ хэрэгжүүлэхэд бүтээлч санаачлага, идэвхитэй оролцоог нэмэгдүүлэн иргэдийн язгуур эрх ашгийг дээдлэн ажиллахад, сургалт семинар туршлага солилцох хөтөлбөр гарган ажилласан байна.

Тус сумын ИТХ-ын төлөөлөгчдийн хувийн ашиг сонирхлын мэдүүлэг болон хөрөнгө орлогын мэдүүлгийн судалгааг гаргах ажил 95,1% явж байна.

Аймгийн ИТХ-ын дарга Ц.Энхбат 01 дүгээр сарын 29-31-ний өдрүүдэд Засгийн газрын эрхлэх газраас зохион байгуулсан сургалтанд оролцов.

Аймгийн ИТХ-ын Ажлын албанаас Монгол Улсад Шинэ Үндсэн хууль батлагдсаны 25 жилийн ойг тохиолдуулан аймгийн хэмжээнд тэмдэглэн өнгөрүүлэх арга хэмжээний төлөвлөгөөг батлан сум байгууллагуудад хүргүүлж хэрэгжилтийг тооцон ажиллаа.

Төв аймгаас сонгогдон Шинэ Үндсэн хууль батлалцсан Ардын Их Хурлын депутат 2 хүнийг хүлээн авч хүндэтгэл үзүүлэх арга хэмжээг аймгийн төв Зуунмод суманд зохион байгуулж Монгол туургатан театрт ард иргэдтэй уулзалт ярилцлага хийж үндсэн хууль батлалцаж байх үеийн дурсамж түүхээс ярилцлага хийлээ. Ардын их Хурлын депутат Д.Баяраа, Г.Түмэннаст гуай нарт аймгийн ИТХ-ын дарга Ц.Энхбат, Засаг дарга Ж.Батжаргал нар хүндэтгэл үзүүлж, гарын бэлэг дурсгалын зүйл гардуулав.

Төрийн байгууллагуудад ажиллаж байгаа нийт төрийн албан хаагчдын Зөрчлийн тухай хууль болон бусад хуулиудаар асуулт хариултын “АХА” тэмцэн зохион байгуулах талаар аймгийн ИТХ-ын Ажлын албанаас ажлын чиглэл өгсний дагуу байгууллагууд дотооддоо “АХА” тэмцээн зохион байгуулж явуулсан ба байгууллагуудын тэмцээнд тэргүүн байр эзэлсэн албан хаагчдын дунд 2-р шатны тэмцээнийг зохион байгуулж, 86 албан хаагч оролцсоноос 1-р байранд аймгийн нэгдсэн эмнэлэгийн ажилтан н.Цэдэндаш, 2-р байранд аймгийн ИТХ-ын ажлын албаны ажилтан Б.Батбилэг, 3-р байранд 4-р сургуулийн багш н.Алтанчимэг нар шалгарч, “Өргөмжлөл” мөнгөн шагналаар шагнуулав.

Монгол Улсад Шинэ үндсэн хууль батлагдсаны 26 жилийн ойн арга хэмжээнд зориулсан " Манлайн баясгалан" Улс аймгийн алдар цолтой болон залуу бөхчүүдийн бөхийн барилдааныг аймгийн иргэдийн Төлөөлөгчдийн Хурлын Ажлын алба, ЗДТГ, аймгийн Үндэсний бөхийн холбоо хамтран 2018 оны 01 сарын 11-ны өдөр аймгийн Биеийн тамир спортын ордон бөхийн өргөөнд зохион байгуулж явууллаа.

"Манлайн баясгалан" улс аймгийн цолтой болон залуу бөхчүүдийн барилдаанд  Баяндэлгэр сумын харьяат Багануур ХХК-ний бөх МУ-ын Өсөх Идэр начин Ч.Батчулуун түрүүлж, Сүмбэр сумын харьяат Алдар спорт хороо ЗХ-ний 311-р ангийн бөх МУ-ын начин Г.Ганжад үзүүрлэж, Их шөвөгт Баянхангай сумын харьяат Иргэний нисэхийн ерөнхий газар бөх МУ-ын заан Б.Батмөнх шөвгөрлөө.

Тус бөхийн барилдааны үеэр хамгийн уран барилдаанч бөхийг шалгаруулсан бөгөөд уг уран барилдааны шагналыг Батсүмбэр сумын харьяат Сумын заан Б.Одгэрэл хүртлээ.

Бүгд Найрамдах Солонгос Улсын бие даасан Чэжү хотын иргэдийн Төлөөлөгчдийн Хурлын дарга Шинь Гуан Хун, дэд дарга Ким Хуан Гүг, Төлөөлөгч Хо Чан Уг тэргүүтэй албаны хүмүүс 2017 оны 07 дугаар сард манай аймагт зочилж, Төв аймгийн ИТХ, Чэжү хотын ИТХ хооронд харилцаа, хамтын ажиллагааны гэрээ байгуулах тухай “Санамж бичиг”-т гарын үсэг зурж хоёр талын хамтын ажиллагааны эхлэлийг тавьсан юм.

Энэхүү хамтын ажиллагааны хүрээнд аймгийн ИТХ-ын Тэргүүлэгч, Эдийн засаг, төсөв санхүү, дэд бүтэц, өмчийн бодлогын хорооны дарга Ц.Жамбалсүрэн, Хурлын нарийн бичгийн дарга Э.Доржсүрэн нар 01-р сарын 08-наас 11-ний өдрүүдэд Чэжү хотын иргэдийн Төлөөлөгчдийн Хурлын үйл ажиллагаатай танилцан Төв аймгийн ИТХ-ын төлөөлөгчдийн айлчлалын бэлтгэл ажлыг хангалаа.

Бэлтгэл ажлын хүрээнд 2 талын харилцан илтгэлцэл, хүндлэл дээр үндэслэн найрсаг харилцааг бий болгох, газар тариалан, мал аж ахуй салбар, малын гаралтай түүхий эд боловсруулах үйлдвэрийг Төв аймагт байгуулах талаар санал солилцож ажилласан байна.

Монгол улсын Их Хурлын дарга М.Энхболдын Бүгд Найрамдах Социалист Вьетнам улсад хийсэн албан ёсны айлчлалын үеэр Төв аймаг, Вьетнамын Хао Бинь мужийн хооронд хамтран ажиллах санамж бичиг байгуулж, аймгийн ИТХ-ын дарга Ц.Энхбат, Хао Бинь мужийн Ардын зөвлөлийн дарга Чан Данг Чинь нар гарын үсэг зурлаа.

Аймгийн иргэдийн төлөөлөгчдийн Хурлын ээлжит Наймдугаар хуралдааны тов тогтсонтой холбогдуулан хуралдааны бэлтгэл ажлыг ханган ажиллаж байна.

МЭДЭЭ БЭЛТГЭСЭН:

АЖЛЫН АЛБАНЫ АЖИЛТАН Д.ОЮУНСАЙХАН

ХЯНАСАН:

НАРИЙН БИЧГИЙН ДАРГА Э.ДОРЖСҮРЭН